Avainsanat

Tiivistelmä



Avainsanat

1. Sopimussuhteen ulkopuolinen vastuu - Edellytykset - Toimielinten lainvastainen toiminta - Maidontuottajat, joilta on evätty viitemäärät lisämaksujärjestelmän soveltamisen yhteydessä sen jälkeen, kun tuottajat ovat keskeyttäneet toimituksensa kaupan pitämisestä luopumista koskevan korvausjärjestelmän mukaisesti - Tuottaja, joka on luovuttanut tilansa kaupan pitämisestä luopumista koskevan sitoumuksen päättymisen jälkeen - Perusteltua luottamusta ei ole loukattu

(EY:n perustamissopimuksen 215 artiklan 2 kohta (josta on tullut EY 288 artiklan 2 kohta); neuvoston asetuksen N:o 857/84 7 artiklan 1 kohta)

2. Vahingonkorvauskanne - Vanhentumisaika - Korvausvastuu, joka johtuu asetuksesta N:o 857/84, jonka mukaan sellaisille maidontuottajille, jotka ovat antaneet maidon kaupan pitämisestä luopumista koskevan sitoumuksen, ei myönnetä viitemäärää - Väliaikainen luopuminen vetoamasta vanhentumiseen - Ulottuvuus

(Neuvoston ja komission tiedonanto 92/C 198/04)

Tiivistelmä

1. Yhteisön korvausvastuu asetuksen N:o 857/84 soveltamisesta tietyille maidontuottajille aiheutuneista vahingoista - asetuksessa vahvistettiin maidon lisämaksua koskevan järjestelmän mukaisesti jokaiselle tuottajalle viitemäärä tietyn viitevuoden kuluessa tuotetun maidon perusteella - perustuu siihen, että niiden tuottajien, joita on yhteisön toimenpiteellä kannustettu yleisen edun vuoksi ja palkkiota vastaan keskeyttämään maidon myynti tietyksi rajalliseksi ajanjaksoksi, perusteltua luottamusta maidon kaupan pitämisestä luopumisesta antamansa sitoumuksen väliaikaisuuteen on loukattu.

Tuottaja ei näin ollen voi väittää, että sellaisen ehdon, jonka mukaan erityisen viitemäärän myöntäminen edellyttää sen osoittamista, että tuottaja hallinnoi vaatimuksen esittämishetkellä kokonaisuudessaan tai osittain tilaa, soveltaminen kyseiseen tuottajaan olisi luottamuksensuojan periaatteen vastaista siitä syystä, ettei tuottaja ole saattanut luovutushetkellä ennakoida sitä, että tällaista ehtoa sovelletaan. Tällä ehdolla ainoastaan vahvistetaan se, että erityisiä viitemääriä koskevissa asioissa sovelletaan asetuksen N:o 857/84 7 artiklan 1 kohdan mukaista periaatetta, jonka mukaan viitemäärä siirretään sen maa-alan mukana, jonka perusteella viitemäärä on myönnetty.

( ks. 40 ja 47-48 kohta )

2. Yhteisölle syntynyttä sopimussuhteen ulkopuolista vastuuta koskevan vahingonkorvausvaateen vanhentumiseen vetoamisesta luopuminen, kun vaateen esittävät maidontuottajat, joille ei ole myönnetty viitemääriä, lisämaksujärjestelmän yhteydessä sen jälkeen, kun ne ovat keskeyttäneet toimituksensa kaupan pitämisestä luopumista koskevan hyvitysjärjestelyn mukaisesti, sisällytettiin neuvoston ja komission tiedonantoon, joka koski kyseisille tuottajille myönnettävästä hyvityksestä myöhemmin säädettyä asetusta N:o 2187/93. Tällainen luopuminen oli yksipuolinen toimi, jonka päämääränä oli rajoittaa nostettujen kanteiden määrää rohkaisemalla tuottajia odottamaan käyttöön otettavaa, kyseisessä asetuksessa vahvistettua kiinteämääräisten hyvitysten järjestelmää. Tiedonanto koski nimenomaan tuottajia, joiden oikeudet korvauksiin eivät olleet ehtineet vanhentua sinä päivämääränä, jona tiedonanto julkaistiin Euroopan yhteisöjen virallisessa lehdessä, tai ajankohtana, jolloin ne olivat jo ottaneet yhteyttä johonkin toimielimistä. Jälkimmäisellä maininnallaan neuvosto ja komissio tarkoittivat tuottajia, jotka olivat ottaneet toimielimiin yhteyttä ennen kyseisen tiedonannon julkaisemista vedotakseen oikeuksiinsa saada vahingonkorvausta ja joita toimielimet olivat pyytäneet luopumaan vahingonkorvauskanteiden nostamisesta kiinteämääräisiä hyvityksiä koskevaa asetusta odotettaessa. Maininnan avulla oli tarkoitus säilyttää näiden tuottajien oikeudet korvauksiin.

Tällaisia edellytyksiä ei täytä tuottaja, jonka neuvostolle ja komissiolle osoitettuun kirjeeseen ei ole koskaan vastattu, siitä syystä, että kyseiset toimielimet eivät ole sitoutuneet tuottajaan nähden. Tuottaja ei näin ollen voi vedota edellä mainittuun tiedonantoon.

( ks. 65-67 kohta )